
Starbucks ในห้างสไตล์เกาหลีๆ เปิดได้ไม่นานมากในตอนที่ผมรีวิวอยู่นี้ นั่นคือ Show DC ที่คนมาเดินชอปปิ้งส่วนใหญ่เป็นทัวร์จีนกัน ส่วนคนไทยที่มาที่ห้างนี้เน้นมาหาไรกินมากกว่าช่วงมื้อกลางวัน หรือมานั่งหาที่คุยงานกันแบบไม่ทางการในร้านกาแฟที่มีสิ่งอำนวยความสะดวกอย่างที่นั่งสบายๆ แอร์เย็นๆ ส่วนใหญ่ร้านกาแฟพวกนี้จะอยู่ชั้น 1 กันครับ เท่าที่ผมสังเกตมีอยู่ 3 ร้าน รวม Starbucks ด้วย ส่วนตัวผมเองคุ้นเคยกับบรรยากาศ เมนูเครื่องดื่ม และลักษณะการบริการของแบรนด์นี้ เลยตัดสินใจมานั่งหากาแฟดื่มที่นี่มากกว่า ตอนที่ผมไปล่าสุดเป็นช่วงเย็นๆหัวค่ำแล้วครับ

[ที่ตั้งร้านและบรรยากาศ:]
ชั้น 1 ใกล้กับ McDonald และตรงข้ามจะเป็นร้านขายเสื้อผ้าแนวๆเกาหลี บรรยากาศร้านสาขานี้ดีไซน์ได้โล่งสบายตาดี ดูกว้างๆ ไม่อึดอัด แบ่งที่นั่งเป็นโซนๆสำหรับลูกค้ามานั่งหาไรดื่มพักเหนื่อยเบาๆ หรือโต๊ะใหญ่สำหรับมาคุยงานเป็นกลุ่ม หรือที่นั่งสำหรับมานั่งทำงานคนเดียวแบบเบาๆ อารมณ์ร้านให้ความรู้สึกผ่อนคลายดีครับ

เมนูกาแฟและขนมที่สั่งครั้งนี้

• Americano กาแฟสายดำ Size-Tall 105 บาท เมนูประจำของผมครับ รสชาติมาตรฐาน ได้กลิ่นหอมๆเป็นเอกลักษณ์ของร้านนี้เลย ขมดีแต่ไม่บาดคอเกิน ตอนที่ผมไปรู้สึกจะไม่มีกาแฟที่เป็นแบบ Brew ครับ ปกติหลายๆสาขาจะมีตัวนี้

• Glaze Donut เมนูขนมหวานสั่งมาทานคู่กับกาแฟดำ แปลกดีสาขานี้มีขายเมนูโดนัทเคลือบน้ำตาลด้วย ผมว่ามันเข้ากับกาแฟดำสุดๆครับ ที่สำคัญราคาไม่แพงชิ้นละ 30 บาท ปกติสาขาทั่วไปจะมีเป็นพวกครัวซองท์เนยสด หรือ สโคน ที่ผมจะชอบสั่งมาทานคู่กาแฟ ตัวโดนัทไม่ได้เคลือบน้ำตาลจนหนาให้เห็น เหมือนไปชุบบางๆมากกว่า เนื้อจะออกแน่นๆดี


สรุปสาขานี้เด่นที่บรรยากาศนั่งสบายๆไม่กดดัน คนไม่เยอะมาก ปิด 4 ทุ่ม ค่อนข้างดึก และมีเมนูแปลกๆด้วยบางตัวอย่างที่ผมสั่งครับ มาตรฐาน 3 ดาวครับ
